runetrust/blame-folketinget-dk huggingface dataset:
Anne Grete Holmsgaard (SF), 2011-05-13:
Hvis vi ikke får en stærk målsætning for 2030, er der overordentlig stor risiko for, at vi ikke lever op til det, denne minister og 26 andre ministre og 27 stats- og regeringschefer ved gentagne lejligheder har sagt højt og helligt, nemlig at vi skal have vores reduktioner ned med 80-95 pct. inden 2050, og vi ved jo alle sammen, at det er nærmere de 95 pct.
Bruno Jerup (EL), 2022-04-26:
Nu snakkede vi meget om fiskeriet, og jeg er sådan set enig i de bemærkninger, der var fra den radikale ordfører, om, at forslaget er sådan lidt tungt i forhold til at fokusere på, at vi har noget fiskeri eller trawlfiskeri eller sådan noget, som er en af de mest skadelige fiskeriformer.
Michael Aastrup Jensen (V), 2012-06-11:
Ikke mindst hørte jeg, at Tymosjenkos repræsentant sagde, at det da er fint nok, at kulturministeren har valgt at mødes med advokaten for Tymosjenko, men at det havde været bedre, hvis han havde villet kæmpe for at holde møde med Tymosjenko, som en lang række andre politikere har gjort, f.eks. Liberal Internationals leder og andre.
Helle Thorning-Schmidt (S), 2013-05-29:
Jeg er rigtig glad for, at vi netop har sat fokus på rigsfællesskabet, ikke bare i dag, men jo også ved, at Undervisningsministeriet på vores undervisningsportal er i gang med at udvikle en bedre mulighed for at give lærerne adgang til, at der kan undervises netop i rigsfællesskab.
Lars Løkke Rasmussen (V), 2016-10-06:
Hvis Socialdemokratiet ligesom har besluttet sig for at sige, at det, vi allerede har besluttet – supersygehuse og skinner, og hvad det er – rækker, og så skal Danmark ikke kommer i tanker om at lave flere infrastrukturinvesteringer frem til 2025, så er det jo fint, for så mangler der heller ikke flere penge.
Rosa Lund (EL), 2022-04-22:
Og jeg synes bare, det er paradoksalt, at vi behandlede et forslag i tirsdags i Erhvervsudvalget, som handlede præcis om det, hvor vi fik at vide, at det kunne man ikke gøre noget ved, fordi det var alt for vidtgående over for restauratørerne, og her står vi så med et lovforslag i Retsudvalget, som faktisk er mere vidtgående over for restauratørerne.
Kristian Jensen (V), 2016-05-25:
Visumliberalisering er jo et spørgsmål, som bl.a. defineres af, hvorvidt Tyrkiet vil anerkende den måde, vi definerer terrorisme på fra EU's side, eller hvorvidt de eksempler på relativt fredsommelige udtalelser, der har været fra tyrkiske akademikeres side, men som blev behandlet som en opfordring til terror, egentlig er den måde, som Tyrkiet vil indrette sig på.
Kuupik Kleist (IA), 2001-12-06:
Derfor vil det være vores fornemste opgave at skabe forståelse for, at demokratiseringsprocessen, som i sidste ende skal resultere i, at der er tre ligeværdige folk, som konstruktivt og respektfuldt samarbejder for fælles bedste, er et stort projekt, som vi skal være fælles om.
Sikandar Siddique (UFG), 2021-08-26:
Det er derfor, vi i Frie Grønne siger, at det ikke er i strid med den danske model, at vi som politikere og Folketing finder den pose penge, så vi kan udligne den grundlæggende ulighed, tjenestemandsreformshierarkiet er skyld i, og som er skyld i, at man år efter år i de kvindedominerede fag simpelt hen ikke kan få den værdige løn, som man er berettiget til at få.
Kristian Thulesen Dahl (DF), 2006-10-05:
Jeg vil bare henlede Folketingets og andres opmærksomhed på, at et af de områder, hvor der rent faktisk er fundet rigtig mange penge til en forbedret velfærd i det danske samfund siden 2001, er udlændingeområdet via en stram udlændingepolitik.
Martin Henriksen (DF), 2015-05-12:
Sagen er jo den, at vi har at gøre med en regering, som sammen med Liberal Alliance og Enhedslisten systematisk har lempet udlændingepolitikken for derefter at benægte, at det har fundet sted, en regering, som uden at blinke har gennemført en lang række lovforslag, der har slækket på kravene til udlændinges danskkundskaber, beskæftigelseskravene, gjort det nemmere for flygtninge at få permanent opholdstilladelse, gjort det nemmere at få kontanthjælp, nemmere at få børnecheck, nemmere at få fuld dansk folkepension, tilsidesat danskernes basale rettigheder, skubbet danskerne bagest i boligkøen for at få plads til alle flygtningene, gjort det sværere at udvise kriminelle udlændinge, afvist VOK's aftaler om grænsekontrol, og efter alt dette – og faktisk lidt mere – påstår regeringen stadig væk, at den har strammet, at den stiller krav, og at den vil bevare det Danmark, du kender.
Christine Antorini (S), 2006-01-17:
For lige præcis i forbindelse med efterskolen sker der jo et skift, hvor eleverne rykker ud i et andet miljø, og derfor synes jeg, det er nyttigt, at efterskolerne selv peger på, at her skulle der måske være nogle forpligtelser til at underrette, sådan at man ikke risikerer i skiftet fra folkeskolen til efterskolen og videre til en ungdomsuddannelse, at der er nogle, der falder helt ud af uddannelsessystemet.
Mikkel Bjørn (DF), 2024-12-18:
Det, jeg gerne vil vide, er, at hvis ikke det at binde sin ekskæreste med strips til en stol og true hende med en strømpistol er nok, til at regeringen, som jo tilrettelægger lovgivningen her i Danmark, tilrettelægger lovgivningen på en anden måde, sådan at man ikke får en advarsel om udvisning for den form for kriminalitet, men derimod får en reel udvisning, hvad er det så, der skal til, før Socialdemokratiet synes, det er rimeligt, at man bliver udvist af Danmark?
Mette Gjerskov (S), 2008-04-04:
Nej, vi har faktisk aftalt - og jeg håber sandelig ikke, at De Konservative har tænkt sig at løbe fra den aftale - i energiaftalen, at vi skal sætte os ned og drøfte mulighederne for at gennemføre bæredygtighedskriterierne i Danmark, selv om de ikke er vedtaget i EU.
Rikke Hvilshøj (V), 2007-01-24:
Til spørgsmålet om, hvorfor Udlændingeservice ikke har krævet arbejds- og opholdstilladelser til de polske skovarbejdere, der her er blevet omtalt, er der blot at sige, at Udlændingeservice har vurderet, at arbejdet ikke er blevet udført for en dansk arbejdsgiver, og når det ikke er tilfældet, er der ikke krav om, at man skal have dansk arbejds- og opholdstilladelse.
Kristian Jensen (V), 2008-11-20:
Det er selvfølgelig et sidespring i forhold til debatten, men blot lige for historieskrivningens skyld vil jeg sige, at når hr. Frank Aaen tegner et billede af, at kommunerne skærer ned, er det et tegn på, at hr. Frank Aaen ikke helt har kigget på deres budgetter i forhold til deres budgetter for 2008.
Pernille Skipper (EL), 2015-12-15:
Så derfor kunne jeg godt tænke mig at høre, hvad Socialdemokraterne vil gøre, hvis Vederlagskommissionen kommer frem til, at den her mulighed kommer til at bestå, og at byrådsmedlemmer dermed er tvunget til at modtage vederlag, hvis de holder orlov, f.eks. fordi de har et andet arbejde i et stykke tid, eller de skal holde ferie.
Ulla Tørnæs (V), 2004-02-24:
Det, der er tale om, er, at vi laver nogle ensartede retningslinjer for, hvordan man varetager registrering af fravær med henblik på, at den enkelte skole, den enkelte kommune, kan gribe ind, når det er nødvendigt, og gerne på et tidligere tidspunkt - det er faktisk det, der er pointen her - frem for at man lader nogle børn i stikken og ikke sørger for, at de får den undervisning, som de selvfølgelig har krav på at få.
Anders Fogh Rasmussen (V), 2003-01-29:
Men så vil jeg altså godt sige, at nu bør hr. Jørn Jespersen og andre jo ikke glemme, at der også er en historisk baggrund for, at landbrugsordningerne er bygget op, som de er, nemlig at Europa efter Anden Verdenskrig ikke var i stand til at brødføde sig selv, og i 1950'erne udviklede man derfor en landbrugspolitik, som faktisk har gjort Europa selvforsynende og mere end det med fødevarer og sikret en forsyningsstabilitet, som også er til gavn for forbrugerne.
Charlotte Broman Mølbæk (SF), 2024-04-10:
Vi håber snart at kunne komme i gang med nogle forhandlinger ovre ved ministeren, så vi kan styrke handicapområdet og håndtere nogle af de mange udfordringer, og så vi sammen kan finde fælles og bedre løsninger for, hvad det er, vi gør for mennesker med handicap i det her land.
Holger K. Nielsen (SF), 2003-03-19:
at et flertal i FN's Sikkerhedsråd er imod denne krig, det er præcis derfor, et flertal blandt EU-landene er imod denne krig, det er præcis derfor, at de andre nordiske lande er imod denne krig, det er præcis derfor, Den Arabiske Liga er imod denne krig, og det er præcis derfor, der er almindelig enighed om, at der ikke foreligger et FN-mandat til denne krig.
Thomas Jensen (S), 2009-05-29:
Ministeren står og siger, at der sker alle, alle de her gode ting, men når vi reelt går ned og ser i den proces, vi har været i gang med, og hvor vi har fået besvaret nogle spørgsmål, har ministeren måttet erkende, at hun ikke kan garantere, at der bliver bygget, og at hun ikke kan garantere, at der bliver bygget energirigtigt.
Peter Hummelgaard Thomsen (S), 2016-10-13:
For det tredje er vi glade for og sådan set også trygge ved, at CETA-aftalens kapitel om handel og arbejdsmarked anerkender værdien af en sammenhængende politik, der kan skabe anstændigt arbejde, et højt niveau af arbejdstagerbeskyttelse kombineret med en effektiv håndhævelse.
Jørgen Winther (V), 2002-05-07:
Når nu først vi er færdige med alt det arbejde, vi har her i Folketinget, og mødes i ro og fordragelighed, har jeg virkelig stor tiltro til, at vi i fællesskab finder ud af, hvordan det her skal løses. For at gøre det klart: Venstre vil gerne udvide hele forsikringen inden for praktiserende læger og speciallæger osv.
Leif Lahn Jensen (S), 2020-04-16:
For det er jo helt klart, at kravet om, at en kontanthjælpsmodtager skal kunne skaffe 225 timer på et år, vil være et urimeligt krav, når man samtidig har suspenderet dele af den beskæftigelsesrettede indsats i jobcentrene, samtidig med at det også er meget, meget sværere at finde et arbejde i den her tid.
Ole Sohn (SF), 2005-06-02:
Og det lidt længere: Når vi har set en idé i at sætte alle skibe sammen i en maritim styrelse, hænger det også lidt sammen med, at vi kan se nogle fordele rent fagligt for personalet, altså for dem, der betjener skibene, med hensyn til hvordan de påmønstrer skibene, som ligger vidt forskellige steder i landet, og hvad det indebærer af lange transporter og skæve vagter.
Morten Østergaard (RV), 2009-05-26:
På et tidspunkt, hvor man kan høre vicestatsministeren tale om, at styringen af kommunerne måske er blevet lidt for stram, og hvor selv statsministeren er kommet i tanker om, at det godt kan være, at man er gået for vidt, vil vi i hvert fald ikke umiddelbart stemme for et forslag, der sådan set skruer på den skrue, som vi synes er helt overskruet i forvejen, og som handler om en konkret lovgivningsmæssig styring af kommunerne.
Zenia Stampe (RV), 2017-03-24:
Det er jo alment kendt, at vi er et meget EU-begejstret parti i Radikale Venstre – »ja da«, hører jeg oppe fra formandsstolen – men jeg vil faktisk gerne her i dag også bruge anledningen til at sige tak til regeringen og de tre regeringspartier for, at de er medspillere i det her arbejde, som er så vigtigt for Danmark og for Europa.
Karsten Hønge (SF), 2023-11-14:
Det gør også, at jeg lige vil knytte mit spørgsmål op på det tema, som fru Aki-Matilda Høegh-Dam har taget op tidligere i dag, nemlig Siriuspatruljen, hvor man jo godt kan undre sig lidt over, hvorfor vi har en hel masse danskere kørende rundt på hundeslæder i Grønland, som jo da er en kompetence, man har i Grønland – i hvert fald i dele af Grønland.
Per Clausen (EL), 2005-12-13:
Når man tænker på, hvilke forklaringer regeringen kan finde, når det handler om at bevise, at alle mulige andre tiltag er ekspropriation, så man ikke kan komme igennem med fornuftige lovforslag, der begrænser kapitalejeres mulighed for at score overskud, så er det helt fantastisk, hvor langt regeringen kommer ud her for at bevise, det ikke er ekspropriation.
Flemming Hansen (KF), 2002-01-30:
DSB's bestyrelse har derfor i september måned, helt nøjagtigt den 21. september sidste år, foreslået den daværende trafikminister, at DSB's forhandlede kontraktbetaling blev reduceret med 1 mia. kr. over 3 år. Det forslag har vi valgt at følge, og lad mig understrege, at der ligger ingen straffeaktion i det, naturligvis. Samtidig har vi i forhold til finanslovforslaget fra den forrige regering reduceret størrelsen af udbyttebetaling fra DSB til staten i år 2002.
Sjúrður Skaale (JF), 2020-06-22:
Jeg kan forstå, at det er på vej nu, men hvis man i det hele taget vil bruge de muligheder, som mange forskere mener man har, og som jeg synes det er fuldstændig oplagt at man har, så må man spørge, om man skal bruge så mange ressourcer på at føre udenrigspolitik i Mellemøsten, som man gør, eller om man skal bruge flere ressourcer det sted på planeten, hvor riget er, nemlig i Nordatlanten.
Ellen Trane Nørby (V), 2019-01-30:
Der er altså ikke lagt op til at bruge penge på 300 honorarer, men derimod på 36, og det uddyber vi selvsagt gerne, også i de politiske forhandlinger, hvor jeg også håber på at Socialdemokratiet vil være med til at tage ansvar for fremtidens sundhedsvæsen.
Morten Homann (SF), 2005-10-12:
Jeg vil selvfølgelig gerne tage imod socialministerens tilbud om at tale langsommere, men jeg tror, at uanset hvor langsomt socialministeren taler, vil det være svært at løbe fra, at der har været en lang række initiativer i den nuværende regerings tid, som beviseligt øger uligheden.
Charlotte Broman Mølbæk (SF), 2020-12-15:
Men jeg bliver nødt til at sige, at i et udligningssystem, hvor vi snakker om, hvordan vi fordeler den samlede økonomi for alle kommuner, kan vi altså ikke gå ind og detailstyre administrationsudgifter og sige, hvor de skal lægges; det kan vi jo heller ikke i forhold til velfærd, det kan vi heller ikke i forhold til anlæg.
Morten Helveg Petersen (RV), 2006-01-19:
Vi ved jo, at der er aktører både inden for beredskabsarbejdet, inden for hjemmeværnet og inden for politiet, og de præcise grænser for, hvem der gør hvad, er, jævnfør artiklen i Ekstra Bladet i dag, mildest talt heller ikke altid afklaret, kan man få fornemmelsen af, og derfor er det også en ting, som vi kommer til at vende tilbage til løbende.
Pernille Rosenkrantz-Theil (S), 2014-10-30:
Vi mener, at det her lovforslag grundlæggende både er til gavn for adoptivbørnene og selvfølgelig for de ugifte par, fordi det betyder, at adoptivbørnene bliver sikret to juridiske forældre, uanset om de kommer til at bo hos et ægtepar eller et papirløst par, og så selvfølgelig fordi samlevende nu får de samme rettigheder og pligter i forhold til adoption, som gifte par har.
Carl Valentin (SF), 2026-02-25:
Kunne man forestille sig, at miljøministeren ville indkalde os miljøordførere, så vi også kan tale med Miljøstyrelsen og regeringen om, hvordan vi kan sætte ind over for det her, og få en redegørelse for, hvad status er, og om der er nogle ting, vi kan gøre for at få strammet op på lovgivningen?
Pernille Rosenkrantz-Theil (S), 2016-01-22:
Vi har et rigtig langt stræk at gå, hvis vi skal kunne håndtere skilsmisser, både på tværs af landegrænser, men også i Danmark, og det her er et om end lille, men dog meget nødvendigt skridt i den rigtige retning, og derfor kan Socialdemokratiet støtte forslaget.
Karen Hækkerup (S), 2008-05-09:
Jeg vil godt indledningsvis sige, at den her sag har været en af dem, jeg synes har været allersværest at arbejde med overhovedet, fordi det er svært at forstå og rumme smerten og frustrationen fra de efterladte, hvilket man jo tydeligt kan forstå, og det er svært at sætte sig ind i, hvor forfærdeligt det har været om bord på »Scandinavian Star«, da den forfærdelige brand fandt sted den 7. april 1990.
Rikke Hvilshøj (V), 1998-04-29:
Derudover - det er noget af det, der har undret mig - er det stadig væk uklart, hvad der i sin tid var argumentet for, at hvis der var et udvalg, så kunne man få de hundrede procent, men hvis man ikke havde et udvalg, skulle beløbet deles fifty-fifty mellem stat og kommune.
Svend Aage Fauerholdt (DF), 1998-04-15:
Da Dansk Folkepartis ordfører, hr. Ole Donner, ikke kan være til stede, skal jeg på hans vegne fremføre partiets synspunkter om dette lovforslag: Lovforslag nr. L 19 er en ændring af råstofloven, som medfører, at Råstofforvaltningen overføres til Grønlands hjemmestyre, og lovforslaget er en genfremsættelse fra 18. februar 1998.
Poul Nødgaard (DF), 2005-03-15:
Nu bliver der nok næppe tale om at flytte folk over de afstande, men jeg sagde i mit ordførerindlæg, og hvis fru Baastrup havde hørt efter, ville hun vide det, at der naturligvis kan blive tale om, at f.eks. amtsansatte på Amtsgården i Sorø skal til at arbejde i Ringsted eller i Slagelse eller et andet sted inden for et afgrænset område.
Frank Aaen (EL), 2005-05-03:
Er hr. Mogens Lykketoft og Socialdemokratiet så enige i, at før regeringen tilslutter sig en ophævelse af våbenembargoen, skal regeringen komme tilbage til Folketinget og spørge, om det er det rigtige tidspunkt – på det givne tidspunkt – at ændre symbolpolitik over for Kina?
Margrete Auken (SF), 2002-04-10:
Jeg vil blot bede ministeren bekræfte, at da vi i sin tid indgik aftalen om udlicitering, som SF jo var med i, var en af forudsætningerne, at vi skulle have mindst det samme kvalitetsniveau, men jeg vil da medgive ministeren, at man ikke kan låse det fuldstændig fast.
Anders Samuelsen (LA), 2017-05-05:
Noget af det positive ved optagelsesforhandlingerne er jo netop de meget klare kriterier, der er sat op, bl.a. hvad angår demokrati og menneskerettigheder, altså at Tyrkiet som EU-kandidatland bliver holdt op på høje standarder og forpligtelser og får det at vide, når udviklingen går i den forkerte retning.
Jette Gottlieb (EL), 2021-03-16:
Forslaget til den lov, som vi nu forlænger, blev vedtaget første gang i maj, dvs. 2 måneder efter at af de første hjælpepakker blev sat i værk, og Enhedslisten var rigtig glad for, at man nu spændte et sikkerhedsnet ud under de mennesker, der var særlig udsatte og i risikogruppen.
Lea Wermelin (S), 2018-11-28:
Det var sådan set også det, mit spørgsmål gik på, for en ting er det, der så er blevet lagt frem, men problemet er jo, at Klimarådet helt klart siger, at hvis vi skal nå i mål i 2030, skal der yderligere initiativer på bordet. Derfor går mit spørgsmål egentlig på det: Vil regeringen lægge yderligere initiativer på bordet ud over det klima- og luftudspil, der er kommet?
Keld Albrechtsen (EL), 2002-10-23:
Det, der skete, var, at den tidligere regering - det er rigtigt - på statens vegne indgik en aftale med boligselskaberne om, at de kunne disponere over deres egne penge, som de selv har sparet op, til renovering og forbedringer, og at de kunne disponere over 28,5 mia. kr. af disse penge frem til år 2020. Synes ministeren så, at det er pænt og ordentligt, at staten efterfølgende kommer og siger: I kan kun være sikre på at få de 8 mia. kr., og hvis I bygger mere i fremtiden, hvis I sætter byggetakten op, tager vi pengene fra beboernes opsparing til renovering?
Henning Hyllested (EL), 2015-04-28:
Så når vi henviser til de miljømæssige aspekter, mener vi faktisk, at vi har god grund til at gøre det, for al forskning viser, at der bliver mere biltrafik ud af at skabe den slags hurtige forbindelser – og i det her tilfælde altså først og fremmest en transitforbindelse af hensyn til det svenske erhvervsliv og det norske erhvervsliv.
Liselott Blixt (DF), 2014-04-24:
Jeg talte med Lungeforeningen i går, der kunne berette, at der er KOL-patienter, der kommer op for at hente den medicin, der skal dæmpe deres angst – fordi det er utrolig svært og hårdt, når man ikke kan trække vejret, så bliver man angst, og det forværrer situationen – og nogle af dem vender om, fordi de ikke har råd til at betale for den medicin, som de skal have.
Ole Stavad (S), 2003-05-23:
Men hvis nu hr. Jens Rohde bare tager det forslag til vedtagelse, som jeg fremsatte og som ligger foran hr. Jens Rohde, så er det jo fuldstændig præcist sagt fra Socialdemokratiets side, at vi foretrækker, at vi sikrer fremtiden og fremtidens velfærd, også når der kommer flere ældre, ved at vi kan få gældsafviklet, og ved at vi har økonomiske rammer, som regeringen har skåret i, gjort mindre, også ud fra det, der var småt i forvejen, som skal betales af kommunerne og amterne.
Lene Espersen (KF), 2012-06-06:
Det leder mig så hen til det andet spørgsmål, om det er den eneste grund til, at fødevareministeren og et flertal i Folketinget vælger at lave et dyrkningsforbud for energiafgrøder, nemlig fordi offentligheden skal have adgang til trampestier i de områder.
Rikke Hvilshøj (V), 2005-04-13:
Det er dermed selvsagt korrekt, som også hr. Jørgen Arbo-Bæhr påpeger, at grænsen for, hvornår ægtefællen ikke længere er berettiget til at modtage supplerende ydelse, er lavere for person på starthjælp end for en person på kontanthjælp, fordi starthjælpssatserne er lavere end kontanthjælpssatserne.
Mogens Lykketoft (S), 2002-05-30:
Jeg kunne ønske mig, at statsministerens indsats på verdensscenen handlede om andet og mere end at snakke den amerikanske regering efter munden, at det også handlede om at forsøge at markere de kritiske holdninger, som er fælles i Europa, og som i øvrigt også er stærkt og fornemt repræsenteret hjemme i USA.
Signe Munk (SF), 2022-03-30:
Og hvis Nye Borgerlige så i virkeligheden synes, at det er fint nok med de 2 mia. kr., hvorfor tiltræder Nye Borgerlige så ikke bare varmechecken og faktisk får givet en økonomisk varmehjælp til de danskere med de laveste indtægter, der er hårdest ramt af de stigende varmepriser, i stedet for bare at stå her og tale løs?
Magnus Heunicke (S), 2016-10-14:
Jeg tror nok, at vi må imødese, at når valget udskrives, vil der endnu en gang i hele Danmark være pressehistorier om, at nogle bryder reglerne og får pressehistorier ud af det, det tror jeg er sådan en tradition, der åbenbart bliver ved med at være i Danmark, selv om det er lidt trivielt.
Ellen Trane Nørby (V), 2022-04-22:
Vi skal også sørge for, at fremtidens faglærte er gearet til både den grønne og teknologiske verden af i morgen og ikke af i går, som de går i møde, og når vi uddanner vores unge mennesker, skal vi også sørge for, at den virkelighed, de møder inde på skolerne, matcher det arbejdsmarkedet, de kommer ud at stå i.
Martin Lidegaard (RV), 2016-11-22:
En anden ting i forslaget synes jeg også er en rigtig, rigtig god idé, nemlig at give lidt flere og mere fleksible rammer for IFU's arbejde, herunder at man også kan samarbejde med udenlandske virksomheder, og at man får en lidt mere kontinuerlig måde at sikre udbyttebetaling på.
Johanne Schmidt-Nielsen (EL), 2013-02-08:
Jeg kunne faktisk godt tænke mig at spørge ministeren, hvorfor man ikke har valgt at følge Institut for Menneskerettigheders anbefaling om at skrive ind i loven, at der skal gives opholdstilladelse til et offer for menneskehandel, hvis myndighederne finder det nødvendigt, at den pågældende bliver i landet på grund af vedkommendes personlige forhold.
Nick Hækkerup (S), 2008-01-08:
Grundlæggende kan forslagene opdeles i to dele, nemlig fire forslag, som er initieret, fordi EU foreskriver det, i hvert tilfælde i den forstand, at vi kunne løbe en risiko for at komme i strid med EU-retten, hvis vi ikke foretager os noget, og otte forslag, som man kan sige er på eget, nationalt initiativ.
Rosa Lund (EL), 2024-02-23:
Jeg tillader mig at spørge til den del af talen, som faktisk handler om beslutningsforslaget, og ikke den del, som handler om alt muligt andet, og som sådan set er spændende nok, og som jeg gerne vil diskutere – men det er ikke lige det, vi har indkaldt til en debat om, hr. Frederik Vad.
Astrid Krag (S), 2021-10-27:
Nu ved jeg ikke, om det er en konkret sag, spørgeren henviser til med sit spørgsmål, men jeg kan mere generelt sige, at det følger af princippet om sektoransvar, at det er sundhedssystemets ansvar, at borgeren tilbydes den rette behandling og hjælp under indlæggelse.
Mogens Jensen (S), 2010-10-28:
Jeg har fået masser af mails og henvendelser i forbindelse med den her sag med den nye radiokanal, hvor mange har sagt, at de egentlig er borgerlige vælgere, at de er glade for klassisk musik, at de er glade for kulturstof, de har været meget, meget glade for P 2 og har lyttet meget til det og er oprørte over, at den nu skal nedlægges, fordi regeringen har en idé om, at der skal laves en ny radiokanal.